Covid-19: 'Geen rede tot kommer' oor Ramaphosa se gesondheid | Maroela Media
Covid-19: 'Geen rede tot kommer' oor Ramaphosa se gesondheid
Pres. Cyril Ramaphosa het die naweek met politieke leiers vergader oor Suid-Afrika se reaksie op die uitbreking van Covid-19. (Foto: GCIS)
Die presidensie het eerw. Kenneth Meshoe, leier van die ACDP, se aankondiging verwelkom dat hy vir die nuwe koronavirus getoets is.
Meshoe het vroeër aan 'n geloofsbyeenkoms in die Vrystaat deelgeneem en vyf van die internasionale besoekers wat die geleentheid bygewoon het, het intussen positief vir Covid-19 getoets.
Meshoe het nog nie sy toetsuitslae ontvang nie.
"Eerw. Meshoe was deel van die groep van politieke leiers in die parlement wat pres. [Cyril] Ramaphosa Dinsdag ontmoet het. Eerw. Meshoe het sedertdien bekend gemaak dat hy voor dít en ook voor die afkondiging gedoen is wat byeenkomste van meer as 100 mense verbied, deelgeneem het aan die byeenkoms," het die presidensie Sondagaand in 'n verklaring gesê.
Die ACDP-leier het sedertdien nog geen simptome van die virus getoon nie.
Daar was honderde mense by die byeenkoms voorverlede week.
"Die presidensie verwelkom eerw. Meshoe se voldoening aan die toetsprotokol en wens hom alles van die beste toe terwyl hy op sy uitslae wag."
Luidens die presidensie is daar tans geen rede om te vermoed dat Ramaphosa se gesondheid in gedrang is nie. Ramaphosa bly intussen so streng moontlik by die voorgekrewe bepalings om die verspreiding van Covid-19 te beperk terwyl hy steeds sy pligte nakom.
"In dié stadium is daar geen rede tot kommer oor die president se gesondheid óf 'n rede vir hom om getoets te word nie. Sover die president weet het geen mens met wie hy onlangs kontak gehad het – onder wie ook eerw. Meshoe – positief vir die virus getoets of simptome daarvan getoon nie."
Ramaphosa het Covid-19 vroeër tot nasionale ramp verklaar en onder meer byeenkomste van meer as 100 mense verbied. Na verwagting sal verdere streng maatreëls vandeesweek volg.
Teen Sondag het die Wêreldgesondheidsorganisasie 12 784 sterftes en 292 142 besmettings wêreldwyd bevestig.
Suid-Afrika het teen Sondagaand 274 bevestigde gevalle van Covid-19 gehad. Geen sterftes is tot dusver aangemeld nie.
9 sterf in ongeluk naby Kroonstad
Dankie vir die inligting, maar ek was op geen tydstip bekommerd oor sy gesondheid nie.
Moenie bekommer nie dit is glad nie een van my bekommernisse nie
Hoekom vat dit so lank om hierdie uitslae te kry? Dit lyk vir my drie dae of het ek die kat aan die stert beet?
Hoekom sal ons nou oor hom bekommerd wees , ons het ons eie familie en geliefdes om aan te dink en bekommerd te wees